KOMISSION ASETUS (ETY) N:o 914/80,
annettu 15 päivänä huhtikuuta 1980,
interventioelinten hallussaan pitämän oliiviöljyn myyntiin saattamista koskevista yksityiskohtaisista säännöistä annetun asetuksen (ETY) N:o 2960/77 muuttamisesta toisen kerran
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY() sellaisena kuin se on viimeksi muutettuna asetuksella (ETY) N:o 590/79(), ja erityisesti sen 12 artiklan 4 kohdan,
sekä katsoo, että
komission asetuksen (ETY) N:o 2960/77(), sellaisena kuin se on muutettuna asetuksella (ETY) N:o 883/79(), 5 artiklan 3 kohdassa säädetään vaiheesta, johon tarjouskilpailumenettelyssä vahvistettua oliiviöljyn vähimmäismyyntihintaa sovelletaan,
asetuksen (ETY) N:o 2960/77 5 artiklan 3 kohdan soveltamisaika on rajoitettu; kokemus on osoittanut, että huomioon otettava vaihe on oliiviöljyalan osalta aiheellisin; sen vuoksi ei pitäisi enää rajoittaa kyseisen säännöksen soveltamista, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 2960/77 5 artiklan 3 kohta seuraavasti:
"3. Vähimmäishinta on hinta ilman veroja, ja se koskee 100 kilogrammaa oliiviöljyä toimitettuna joko ostajan tynnyreissä varastosta ostajan ajoneuvoon lastattuna tai ostajan säiliössä mainitusta varastosta."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1980.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä huhtikuuta 1980.